VALSTYBINĖS NE MAISTO PRODUKTŲ INSPEKCIJOS

PRIE ŪKIO MINISTERIJOS VIRŠININKO

ĮSAKYMAS

DĖL VALSTYBINĖS NE MAISTO PRODUKTŲ INSPEKCIJOS PRIE ŪKIO MINISTERIJOS RINKOS PRIEŽIŪROS PLANŲ RENGIMO IR JŲ VYKDYMO KONTROLĖS TAISYKLIŲ PATVIRTINIMO

2011 m. spalio 3 d. Nr. 1R-103

Vadovaudamasis Valstybinės ne maisto produktų inspekcijos prie Ūkio ministerijos (toliau – Inspekcija) nuostatų, patvirtintų Lietuvos Respublikos ūkio ministro 2010 m. rugsėjo 16 d. įsakymu Nr. 4-693 (Žin., 2010, Nr. 111-5666), 16.7 punktu:

1. Tvirtinu pridedamas Valstybinės ne maisto produktų inspekcijos prie Ūkio ministerijos rinkos priežiūros planų rengimo ir jų vykdymo kontrolės taisykles.

2. Nurodau:

2.1. Rinkos priežiūros valdymo sistemų skyriui šį įsakymą paskelbti Inspekcijos interneto tinklalapyje.

2.2. Analizės ir komunikacijų skyriui šį įsakymą paskelbti oficialaus leidinio „Valstybės žinios“ priede „Informaciniai pranešimai“.

3. Pripažįstu netekusiu galios Inspekcijos viršininko 2008 m. birželio 27 d. įsakymą Nr. 1R-79 „Dėl Valstybinės ne maisto produktų inspekcijos prie Ūkio ministerijos rinkos kontrolės planų rengimo ir jų vykdymo kontrolės taisyklių patvirtinimo“.

4. Įsakymo vykdymo kontrolę pavedu Inspekcijos viršininko pavaduotojui D. Zabulioniui.

Inspekcijos viršininkas	Ramūnas Lebedys

_________________

PATVIRTINTA

Valstybinės ne maisto produktų inspekcijos

prie Ūkio ministerijos viršininko

2011 m. spalio 3 d. įsakymu Nr. 1R-103

VALSTYBINĖS NE MAISTO PRODUKTŲ INSPEKCIJOS PRIE ŪKIO MINISTERIJOS RINKOS PRIEŽIŪROS PLANŲ RENGIMO IR JŲ VYKDYMO KONTROLĖS TAISYKLĖS

I. BENDROSIOS NUOSTATOS

1. Valstybinės ne maisto produktų inspekcijos prie Ūkio ministerijos (toliau – Inspekcija) rinkos priežiūros planų rengimo ir jų vykdymo kontrolės taisyklių (toliau – Taisyklės) tikslas – užtikrinti patikrinimų ir vertinamųjų vizitų planavimą, atsižvelgiant į Inspekcijos veiklos funkcijas. Taisyklės nustato patikrinimų ir vertinamųjų vizitų planavimo sistemą, Inspekcijos patikrinimų ir vertinamųjų vizitų planų rengimo tvarką ir struktūrą, kontrolės ir atsiskaitymo už rezultatus principus.

2. Taisyklės parengtos atsižvelgiant į Lietuvos Respublikos viešojo administravimo įstatymo nuostatas (Žin., 1999, Nr. 60-1945; 2010, Nr. 81-4229), Rekomendacijas patikrinimų planų rengimui, patvirtintas Inspekcijos viršininko 2009 m. rugpjūčio 25 d., ir 2008 m. balandžio 25 d. įsakymą Nr. 1R-49 „Dėl Valstybinės ne maisto produktų inspekcijos prie Ūkio ministerijos veiklos planavimo tvarkos aprašo“.

3. Ūkio subjektų veiklos priežiūra apima:

3.1. ūkio subjektų konsultavimą priežiūrą atliekančio subjekto kompetencijos klausimais ir kitų prevencinių veiksmų, skirtų užkirsti kelią galimiems teisės aktų pažeidimams, atlikimą;

3.2. ūkio subjektų veiklos patikrinimus;

3.3. teisės aktų nustatyta tvarka gautos informacijos apie ūkio subjektų veiklą vertinimą;

3.4. poveikio priemonių ūkio subjektams taikymą įstatymų ir jų pagrindu priimtų kitų teisės aktų nustatyta tvarka.

4. Inspekcijos vykdomų ūkio subjektų veiklos patikrinimų atlikimo pagrindus, patikrinimų atlikimo ir jų rezultatų įforminimo tvarką, vykdant ne maisto produktų rinkos priežiūrą bei nagrinėjant vartotojų skundus nustato Patikrinimų atlikimo tvarkos aprašas, patvirtintas Inspekcijos viršininko 2010 m. spalio 29 d. įsakymu Nr. 1R-115 („Informaciniai pranešimai“, 2010, Nr. 85(1)-1038).

5. Taisyklėse vartojamos sąvokos:

Ūkio subjektų veiklos priežiūra – Lietuvos Respublikos viešojo administravimo įstatymo nustatyta tvarka įgaliotų atlikti 361 straipsnio 2 punkte nurodytus veiksmus viešojo administravimo subjektų (toliau – priežiūrą atliekantys subjektai) veikla (šio įsakymo 3 punktas), skirta teikti metodinę pagalbą ūkio subjektams, prižiūrėti, kaip ūkio subjektai laikosi įstatymuose ir kituose teisės aktuose nustatytų reikalavimų, kontroliuoti, ar tinkamai tuos reikalavimus vykdo, ir įgyvendinti kitas priemones, užtikrinančias tinkamą teisės aktų reikalavimų laikymąsi ir mažinančias galimų pažeidimų skaičių.

Planinis (prevencinis) patikrinimas – patikrinimas pagal patvirtintą planą (pirminis patikrinimas, tikslinės programos, monitoringas).

Neplaninis patikrinimas – patikrinimas pagal skundą, ūkio subjektų ir valstybės institucijų prašymus ir pateiktą informaciją; pakartotinis patikrinimas.

Patikrinimas pagal skundą – patikrinimas pagal Vartotojo prašymą, pateiktą informaciją ir kt.

Tiksliniai patikrinimai – patikrinimai pagal tikslines programas, monitoringą, ūkio subjektų ir valstybės institucijų informaciją, skirti inspektorių mokymui ir jų darbo kontrolei, vykdant kokybės ar atitikties įvertinimą, dalyvavimas konfiskuoto tabako naikinime ir kita.

Vertinamieji vizitai – tai Inspekcijos pareigūnų atliekama ūkio subjektų veiklos stebėsena, apimanti ūkio subjektų pateiktos informacijos bei kitos Inspekcijos turimos informacijos analizę ir vertinimą, ūkio subjektų vizitavimą, siekiant nustatyti ir pašalinti trūkumus ne maisto produktų saugos bei ženklinimo srityse, ūkio subjekto konsultavimą ir metodinės pagalbos teikimą.

II. PATIKRINIMŲ PLANAVIMO SISTEMA

6. Patikrinimų planavimo sistemą sudaro:

6.1. Inspekcijos metinis veiklos planas tvirtinamas ūkio ministro įsakymu.

6.2. Inspekcijos viršininko tvirtinami metinis ir ketvirčių patikrinimų ir vertinamųjų vizitų planai:

6.2.1. Planinių (prevencinių) patikrinimų planas.

6.2.2. Patikrinimų pagal tikslines programas arba monitoringą planas.

6.2.3. Vertinamųjų vizitų planai.

6.3. Inspekcijos padaliniai ar asmenys, susiję su planų rengimu.

6.4. Patikrinimo planų kriterijai ir rodikliai.

6.5. Patikrinimo planų rengimo, patikrinimo planų ir vertinamųjų vizitų planų vykdymo kontrolės ir atsiskaitymo už rezultatus tvarka ir terminai.

Iii. PATIKRINIMŲ PLANŲ RENGIMAS

7. Inspekcija Lietuvos Respublikos Vyriausybės nustatyta tvarka dalyvauja rengiant Ūkio ministerijos 3-jų metų Strateginį veiklos planą, kuris kasmet atnaujinamas. Ūkio ministro įsakymu tvirtinamas Inspekcijos metinis veiklos planas. Inspekcijos viršininko įsakymu sudaroma Strateginio planavimo grupė, kuri organizuoja ir koordinuoja metinio veiklos plano rengimą, prižiūri jo įgyvendinimą, įvertina pasiektus rezultatus, analizuoja iškilusias problemas, nustato planuojamo laikotarpio prioritetus.

8. Inspekcijos metinio veiklos plano pagrindu rengiami metinis ir ketvirčių patikrinimų planai.

9. Nustatoma:

9.1. Patikrinimų rūšys:

9.1.1. planiniai (prevenciniai) patikrinimai;

9.1.2. patikrinimai pagal skundus;

9.1.3. patikrinimai pagal tikslinę programą, monitoringą arba tikslines kampanijas;

9.1.4. vertinamieji tyrimai.

9.2. Ne maisto produktų (gaminių, paslaugų) rūšys:

9.2.1. gaminių grupės;

9.2.2. paslaugų sritys.

10. Planavimo kriterijai skirstomi į privalomus ir kintamus.

11. Pagrindiniai planavimo kriterijai pagal prioritetus:

11.1. Privalomi kriterijai:

11.1.1. susiję su ataskaitomis, teikiamomis Europos Sąjungai:

11.1.1.1. su nustatyta kontrolės apimtimi (naftos produktai, LOJ (lakieji organiniai junginiai) – monitoringas);

11.1.1.2. su nenustatyta kontrolės apimtimi (pagal tikslines Europos Sąjungos užklausas).

11.2. Kintami kriterijai:

11.2.1. Neatitikimai teisės aktams (procentais):

11.2.1.1. gaminių grupėje (nuo patikrintų gaminių tipų skaičiaus);

11.2.1.2. paslaugų srityje (nuo patikrinimų skaičiaus atskiroje paslaugų srityje).

11.2.2. Pavojingų produktų skaičius:

11.2.2.1. gaminių grupėje;

11.2.2.2. paslaugų srityje.

11.2.3. Skundų skaičius arba procentas nuo patikrinimų skaičiaus gaminių grupėje/paslaugų srityje.

11.2.4. Vertinamųjų vizitų skaičius.

11.3. Ribojantis kriterijus:

11.3.1. Inspektorių, vykdančių patikrinimus, skaičius:

11.3.1.1. gaminių grupėje;

11.3.1.2. paslaugų srityje.

12. Patikrinimų planas nustatomas kiekvienai gaminių grupei ar paslaugų sričiai.

13. Planinių (prevencinių) patikrinimų skaičius nustatomas pagal formulę:

PP(m) = PP(m-1) ± PP(),

kur:

PP(m) – planuojamas prevencinių patikrinimų skaičius numatytiems metams;

PP(m–1) – prevencinių patikrinimų skaičius prieš tai einančiais metais;

PP() – prevencinių patikrinimų skaičiaus pokytis:

PP() = PP()g + PP()p;

kur:

PP()g = (K1*P1(NTA) + K2*P2(PP)) / Kp;

PP()p = K3*P3(NTA) + K4*P4(PP);

kur:

PP()g – prevencinių patikrinimų skaičiaus pokytis gaminių grupėje;

PP()p – prevencinių patikrinimų skaičiaus pokytis paslaugų srityje;

NTA – neatitikimų teisės aktams procentas pagal gaminių tipus/paslaugų sritis;

PP – pavojingų gaminių tipų skaičius/paslaugų skaičius srityje;

K1 – neatitikimų teisės aktams koeficientas, įvertinantis NTA svorį gaminių grupėje;

K2 – pavojingų produktų koeficientas, įvertinantis PP svorį gaminių grupėje;

K3 – neatitikimų teisės aktams koeficientas, įvertinantis NTA svorį paslaugų srityje;

K4 – pavojingų paslaugų koeficientas, įvertinantis PP svorį paslaugų srityje;

Kp – vidutinis gaminių tipų skaičius kontroliuojamas viename patikrinime;

P1,2 – gaminių tipų skaičius pagal kriterijų;

P3,4 – patikrinimų skaičius pagal paslaugų sritis.

Pastaba. K1, K2, K3, K4 ir Kp nustatomi kontrolės periodui.

14. Patikrinimų pagal skundus skaičius nustatomas pagal formulę:

PS(m) = PS(m–1) ± PS(),

kur:

PS(m) – planuojamas patikrinimų pagal skundus skaičius numatytiems metams;

PS(m–1) – patikrinimų pagal skundus skaičius prieš tai einančiais metais;

PS() – prognozuojamas patikrinimų pagal skundus skaičiaus pokytis.

14.1. Jei skundų procentas/skaičius mažesnis už nustatytą gaminių grupėje/paslaugų srityje, jis nevertinamas planuojant patikrinimus kitiems metams.

14.2. Jei pažeidimų pagal gaminių tipus/paslaugų sritis procentas neviršija nustatyto, sprendžiama dėl prevencinių patikrinimų skaičiaus PP(m) sumažinimo tikslingumo.

15. Patikrinimų pagal tikslines programas/monitoringą skaičius nustatomas pagal formulę:

PT(m) = PT(m–1) ± PT(),

kur:

PT(m) – planuojamas patikrinimų pagal tikslines programas/monitoringą skaičius numatytiems metams;

PT(m–1) – patikrinimų pagal tikslines programas/monitoringą skaičius prieš tai einančiais metais;

PT() – prognozuojamas patikrinimų pagal tikslines programas/monitoringą skaičiaus pokytis.

16. Bendras metinis patikrinimų skaičius gaminių grupėje/paslaugų srityje nustatomas pagal formulę:

BPS(m)gg/ps = PP(m) + PS(m) + PT(m),

kur:

BPS(m)gg/ps – bendras patikrinimų skaičius gaminių grupei ar paslaugų sričiai.

17. Paskaičiuotas bendras metinis patikrinimų skaičius gaminių grupėje/paslaugų srityje negali būti didesnis už bendrą maksimalų patikrinimų skaičių, t. y.:

BPS(m)gg/ps ≤ BPS(m)max,

kur:

BPS(m)max = N(m)gg/ps * NP(m),

kur:

N(m)gg/ps – inspektorių, kontroliuojančių gaminių grupę ar paslaugų sritį, skaičius;

NP(m) – norminis vidutinis patikrinimų skaičius per metus, tenkantis vienam inspektoriui.

18. Per metus patikrinimų planai, jei reikia, gali būti koreguojami galimo didžiausio patikrinimų skaičiaus gaminių grupėje/paslaugų srityje apimtyje.

19. Planuojant patikrinimus teisės aktais Inspekcijai pavestoms naujoms gaminių grupėms/paslaugų sritims:

19.1. Rengiama tikslinė programa rinkos monitoringui.

19.2. Nustatomas patikrinimų skaičius (monitoringo apimtis) nustatytam periodui.

19.3. Įvertinami monitoringo rezultatai.

19.4. Nustatomas patikrinimų skaičius kitiems kontrolės periodams.

iV. PLANŲ VYKDYMO KONTROLĖ IR ATSISKAITYMAS UŽ REZULTATUS

20. Patikrinimų ir vertinamųjų vizitų planai tvirtinami Inspekcijos viršininko įsakymu.

21. Kontrolė atliekama viso proceso metu ir visais administravimo lygiais. Inspekcijos viršininkas, Inspekcijos viršininko pavaduotojas, Gaminių ir Paslaugų kontrolės skyrių vedėjai pagal kompetenciją kontroliuoja, kaip įgyvendinamas Inspekcijos metinis veiklos planas.

22. Už patikrinimų ir vertinamųjų vizitų planų vykdymą atsakingi teritorinių padalinių vedėjai, kurie reguliariai (1 kartą per mėnesį) teikia ataskaitas apie planų vykdymą Inspekcijos viršininko pavaduotojui ir Gaminių bei Paslaugų kontrolės skyrių vedėjams.

23. Gaminių ir Paslaugų kontrolės skyriaus darbuotojai analizuoja, kaip vykdomas patikrinimų ir vertinamųjų vizitų planai, o Gaminių ir Paslaugų kontrolės skyrių vedėjai atsiskaito savaitinių bei ketvirtinių posėdžių metu.

24. Gaminių ir Paslaugų kontrolės vedėjai rengia ketvirtines ir metinę planų vykdymo analizės ataskaitas.

25. Patikrinimo ir vertinamųjų vizitų planų vykdymo analizės ketvirtinės ir metinė ataskaitos teikiamos Inspekcijos viršininkui.

26. Lietuvos Respublikos Vyriausybės nustatytais terminais ir tvarka teikiama ataskaita apie Inspekcijos metinio veiklos plano vykdymą Lietuvos Respublikos ūkio ministerijai.

_________________